Korongo-nyangumi
Idadi ya ndege hawa inakadiriwa kuwa kati ya ndege 5,000 na 8,000, wengi wao wakiishi katika vinamasi vya Sudani Kusini, Uganda, mashariki mwa Jamhuri ya Kidemokrasia ya Kongo na Zambia. Pia kuna idadi kubwa katika ardhioevu ya Malagarasi nchini Tanzania. BirdLife International imemwainisha kuwa na Hali ya Hatari huku matishio makuu yakiwa uharibifu wa makazi, usumbufu na uwindaji. Ndege huyu ameorodheshwa chini ya Kiambatisho II cha Mkataba wa Biashara ya Kimataifa ya Spishi zilizo Hatarini za Wanyama na Mimea ya Porini (CITES). Uharibifu na udhalili wa makazi, uwindaji, usumbufu na ukamataji haramu ni mambo yanayochangia kupungua kwa spishi hii. Kilimo na malisho ya ng'ombe pia yamesababisha upotezaji mkubwa wa makazi. Jamii za kiasili zinazozunguka makazi ya korongo-nyangumi hukamata mayai na makinda wao kwa ulaji wa kibinadamu na kwa biashara. Mioto ya mara kwa mara kusini mwa Sudani iliyowekwa kwa ajili ya kupata malisho inachangia kupoteza makazi. Hatimaye, maji ya vinamasi nchini Sudani yanachururishwa kwa ajili ya ujenzi wa mfereji wa karibu unaoruhusu udhibiti wa njia za maji zilizo karibu.